2. Az Európai Unió 2011-es pénzügyi évre vonatkozó általános költségvetési tervezete (szavazás)
Sidonia Elżbieta Jędrzejewska
előadó. - Tisztelt elnök úr! A Költségvetési Bizottságban a 2011. évi költségvetés-tervezet több mint 1 600 módosításáról szavaztunk. Elkerülhetetlenül van néhány technikai kiigazítás, amelyről a plenáris ülésen kell szavazni. Ami a 2011-re vonatkozó 1. számú módosító indítvány Parlament olvasatába történő beillesztését illeti, néhány technikai kiigazítást kell végezni mind az új Európai Külügyi Szolgálatra vonatkozó szakaszban, mind a Bizottság szakaszában, az előirányzatok szakaszok közötti javasolt átcsoportosításait követően.
Az Európai Külügyi Szolgálatra vonatkozó szakaszban ezek konkrétan az új szolgálat 1,85%-os fizetéskiigazítását érintik, akárcsak a többi intézmény esetében. A Bizottság szakaszában a módosító indítvány által érintett összegeket szintén megfelelően módosítani kell. Ez vonatkozik néhány, az igazgatási sorokat érintő parlamenti módosításra is, amelyeket összhangba kell hozni a III. szakasz költségvetési soraiban előterjesztett végleges összegekkel.
Az ügynökségek esetében az egyes ügynökségek költségvetési sorait követő megjegyzéseket technikailag ki fogjuk igazítani, hogy összhangban legyenek az elfogadott végleges összegekkel. A 02 01 04 04. sorban a 02 02 01. működési sorról szóló 1010. módosítást ki kell egészíteni a 996. módosításban elfogadott megjegyzésekkel (a kísérleti projektekről és az előkészítő intézkedésekről szóló csomag részeként). A 19 05 01. sorban a Költségvetési Bizottság határozata alapján a címből és a megjegyzésekből törölni kell az "Egyesült Államokon kívül” szövegrészt. A 19 09 01. sorban a megjegyzésekbe be kell illeszteni a Költségvetési Bizottság által elfogadott szóbeli módosítást. A megjegyzéseket a következőkkel kell kiegészíteni: "Ezen előirányzat egy része többek között olyan kezdeményezések támogatására is szolgál, mint az EU-LAC Alapítvány - amelyről az EU-LAC állam- és kormányfőinek csúcstalálkozóján határoztak -, valamint a Biarritzi Fórum”.
Szükség van néhány költségvetési sor átszámozására egyes létrehozott sorok ellentmondásos számozásának elkerülése és a nomenklatúra szabályainak követése érdekében. Ez nem fogja érinteni sem a többéves pénzügyi keret fejezeteit, sem a Költségvetési Bizottságban elfogadott módosítások költségvetési alcímét. Ez a 386., 389., 521., 833., 997., 998., 999., 1016., 1018., 1021., 1022., 1023. és 1024. módosításra vonatkozik.
María Muñiz De Urquiza
(ES) Elnök úr, sajnálom, de lehetetlen követni a szavazást a mellett a sebesség mellett, amellyel ön a módosításokat felolvassa.
Elnök
Nagyon örülök, ha lassíthatok ... Meg fogjuk próbálni összeegyeztetni a szükséges tempót az európai parlamenti képviselőknek azzal a jogával, hogy elláthassák feladataikat és szavazhassanak.
- A 3. csomagra vonatkozó szavazás előtt:
József Szájer
Elnök úr! Elnézést kérek a Parlamenttől, de a PPE képviselőcsoport szavazólistája a 967. módosítást illetően hibás. A helyes szavazat "igen”.
Elnök
Ez egy későbbi szavazásra vonatkozik. Nagyon helyes. Ez a képviselőcsoportnak szóló belső tájékoztatás.
- A 987. módosításra vonatkozó szavazás előtt:
Göran Färm
Elnök úr, hasonlóan a PPE képviselőcsoportba tartozó képviselőtársamhoz, aki röviddel ezelőtt szólalt fel, nekem is egy hibára kell felhívnom a figyelmet szavazólistánkon. Az S&D képviselőcsoport szavazólistája helyesen így szól: mínusz, plusz, plusz. Mást nem akartam mondani.
Elnök
Ez szintén a képviselőcsoportnak szóló belső tájékoztatás.
- A költségvetésre vonatkozó szavazás után:
Olivier Chastel
a Tanács soros elnöke. - (FR) Tisztelt elnök úr, hölgyeim és uraim! Ez az elégedettség annak tudható be, hogy önök épp az imént elfogadták a 3/2010. számú költségvetés-módosítás tervezetére és a 2011. pénzügyi évre szóló költségvetés-tervezetre vonatkozó tanácsi álláspont módosításait.
Ennek eredményeképpen megfelelően tudomásul vettem a két intézmény közötti véleménykülönbségeket, és az Európai Unió működéséről szóló szerződés 314. cikke (4) bekezdésének c) pontjával összhangban természetesen egyetértek azzal, hogy az Európai Parlament elnöke összehívja az egyeztetőbizottságot.
Elnök
Itt nem arról van szó, hogy a Tanács szívességet tesz, hanem a Szerződés feltételeinek betartásáról. Mi mint Parlament nyilvánvalóan teljes mértékben be fogjuk tölteni szerepünket.
